“অস্ত্র দিয়ে পরিবর্তন আনা যায় না,” কেন একথা বললেন অমিত শাহ?

ওয়েব ডেস্ক: ছত্তিশগড়ের (Chhattisgarh) সুকমায় নিরাপত্তা বাহিনীর অভিযানে ১৬ জন মাওবাদী (Maoists) নিহত হয়েছেন। শনিবার সকালের এই অভিযানে বিপুল পরিমাণ স্বয়ংক্রিয় অস্ত্রও উদ্ধার হয়েছে বলে জানা গিয়েছে। কেন্দ্রীয় স্বরাষ্ট্রমন্ত্রী অমিত শাহ (Amit Shah) এই সফল অভিযানের প্রশংসা করে বলেছেন, “অস্ত্র এবং হিংসা দিয়ে পরিবর্তন আনা যায় না। শুধুমাত্র শান্তি এবং উন্নয়নই দিনবদলের একমাত্র পথ।”

শুক্রবার রাতে গোপন সূত্রের ভিত্তিতে সিআরপিএফ, ডিস্ট্রিক্ট রিজার্ভ গার্ড এবং পুলিশের যৌথ বাহিনী ছত্তিশগড়ের সুকমা-দান্তেওয়াড়া জেলার সীমানায় উপমপল্লি কেরলাপাল এলাকায় অভিযান চালায়। নিরাপত্তা বাহিনী পুরো এলাকা ঘিরে ফেলে চিরুনি তল্লাশি শুরু করলে জঙ্গলের ভিতর থেকে মাওবাদীরা গুলি চালাতে শুরু করে। পাল্টা জবাব দেয় বাহিনীও। দীর্ঘ সময় ধরে চলা গুলির লড়াইয়ে ১৬ জন মাওবাদী নিহত হয়। যদিও নিহতদের পরিচয় এখনও নিশ্চিত করা যায়নি।

আরও পড়ুন: কুণাল কামরার বিরুদ্ধে আরও ৩ মামলা! বিপদ বাড়বে কৌতুকশিল্পীর?

প্রধানমন্ত্রী নরেন্দ্র মোদির (Narendra Modi) নেতৃত্বে কেন্দ্রীয় সরকার ২০২৬ সালের ৩১ মার্চের মধ্যে দেশ থেকে মাওবাদ নির্মূলের প্রতিশ্রুতি দিয়েছে। সেই প্রতিশ্রুতির কথা মনে করিয়ে দিয়ে শাহ বলেন, “এটি মাওবাদের উপর আর একটি চূড়ান্ত আঘাত। নকশালবাদের বিরুদ্ধে আমাদের লড়াই অব্যাহত থাকবে।”

Another strike on Naxalism!

Our security agencies have neutralised 16 Naxalites and recovered a massive cache of automatic weapons in an operation in Sukma.

Under the leadership of PM Shri @narendramodi Ji, we are resolved to eradicate Naxalism before the 31st of March 2026.…

— Amit Shah (@AmitShah) March 29, 2025

এই অভিযানের পর অমিত শাহ সমাজমাধ্যমে লেখেন, “নকশালবাদের উপর আরও এক বার আঘাত নেমে এল! আমাদের নিরাপত্তা সংস্থাগুলি সুকমায় অভিযানে ১৬ জন নকশালকে নিহত করেছে এবং বিপুল পরিমাণে স্বয়ংক্রিয় অস্ত্র উদ্ধার করেছে। আমরা ২০২৬ সালের ৩১ মার্চের আগেই দেশ থেকে নকশালবাদকে নির্মূল করব।” মাওবাদী আন্দোলনের সঙ্গে যুক্তদের প্রতি আহ্বান জানিয়ে শাহ বলেন, “যাঁদের কাছে এখনও অস্ত্র রয়েছে, তাঁদের প্রতি আমার একটাই আবেদন, অস্ত্র এবং হিংসা কখনও পরিবর্তন আনতে পারে না; কেবল শান্তি এবং উন্নয়নই পারে।”