‘মাওবাদী মুক্ত ভারতের আর একটি বছর’, নিকেশ ৩০

ওয়েব ডেস্ক: কখনও ট্রেন লাইন উড়িয়ে দেওয়া। কখনও পুলিশ, জওয়ান, রাজনৈতিক নেতাদের খুন করা। কয়েক দশক ধরে ছত্তিশগঢ়, অন্ধ্রপ্রদেশ, মহারাষ্ট্র, পশ্চিমবঙ্গ, বিহারকে ভুগিয়েছে মাওবাদী (Maoists) সমস্যা। কয়েক দশক ধরে বিভিন্ন রাজ্যে মাওবাদী উপদ্রব ভুগিয়েছে দেশকে। সেই সমস্যার পাকাপাকি অবসান হতে চলেছে বলে দাবি কেন্দ্রীয় স্বরাষ্ট্রমন্ত্রকের। মাওবাদী দমনে সক্রিয়তা বাড়িয়েছে কেন্দ্রীয় সরকার। জোরদার অভিযান চলছে। বৃহস্পতিবার ছত্তিশগঢ়ে (Chhattisgarh) পৃথক দুটি এনকাউন্টারে ৩০ জন মাওবাদীকে খতম করা হয়েছে। তারপরে স্বরাষ্ট্রমন্ত্রী অমিত শাহ এক্স হ্যান্ডলে জানিয়েছেন, আর এক বছরের মধ্যেই ভারত মাওবাদী মুক্ত হতে চলেছে। এদিনের অভিযানে অংশ নেয় বিএসএফ (BSF) ও ডিআরজি (DRG) কর্মীরা। মৃত্যু হয়েছে এক জওয়ানেরও। বৃহস্পতিবার দান্তেওয়াড়া ও বিজাপুর জেলার সীমানায় ওই ঘটনা ঘটে।

স্বরাষ্ট্রমন্ত্রী অমিত শাহ বলেন, মাওবাদী মুক্ত ভারত অভিযানের ক্ষেত্রে আজকে আমাদের সেনারা আরও একটি সাফল্য পেয়েছে। ছত্তিশগঢ়ের বিজাপুর ও কাঙ্কেরে দুটি পৃথক অভিযানে ২২ জন মাওবাদী নিহত হয়েছে। সবরকম সুবিধা দেওয়া সত্ত্বেও যারা আত্মসমর্পণ করেনি তাদের প্রতি জিরো টলারেন্স নীতি নেওয়া হবে। আগামী বছরের ৩১ তারিখের মধ্যে মাওবাদী মুক্ত ভারত গঠন হবে।

আরও পড়ুন: মার্চের শেষে বৈঠক মোদি ও ভাগবতের

এর আগে ৯ ফেব্রুয়ারি বিজাপুরে এনকাউন্টারে দুই নিরাপত্তাকর্মী ও ৩১ জন মাওবাদীর মৃত্যু হয়। ফেব্রুয়ারিতে ১৮ জন মাওবাদী নেতার মৃত্যু হয়েছে। এবছর এখনও পর্যন্ত ৮১ জন মাওবাদীর মৃত্যু হয়েছে।